О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у чл. 97. тач. 6. и 15. Устава Републике Србије, према којима Република Србија, између осталог, уређује порески систем и обезбеђује финансирање остваривања права и дужности Републике Србије, утврђених Уставом и законом.

II. РАЗЛОЗИ ЗА ДОНОШЕЊЕ ЗАКОНА

*- Проблеми које би закон требало да реши, односно циљеви који се законом постижу*

Основни разлози за доношење овог закона којим се врше измене и допуне одредаба Закона о пореском поступку и пореској администрацији („Службени гласник РСˮ, бр. 80/02, 84/02 - исправка, 23/03 - исправка, 70/03, 55/04, 61/05, 85/05 - др. закон, 62/06 - др. закон, 61/07, 20/09, 72/09 - др. закон, 53/10, 101/11, 2/12 - исправка, 93/12, 47/13, 108/13, 68/14, 105/14, 91/15 - аутентично тумачење, 112/15, 15/16, 108/16, 30/18, 95/18, 86/19, 144/20 и 96/21 - у даљем тексту: ЗПППА), садржани су у усклађивању ЗПППА са одредбама закона који уређује фискализацију, закоником који уређује кривични поступак, законом који уређује порез на доходак грађана, односно у поједностављењу пореског поступка у оквиру даљег спровођења дигитализације и процеса реформе пореске администрације у Републици Србији, као и у побољшању наплате пореза.

Наиме, Законом о фискализацији („Службени гласник РСˮ, бр. 153/20 и 96/21) уређује се предмет фискализације, поступак фискализације преко електронског фискалног уређаја, садржај фискалног рачуна, одређују се обвезници фискализације и уређују друга питања од значаја за фискализацију.

С тим у вези, Законом о изменама и допунама Закона о пореском поступку и пореској администрацији (у даљем тексту: Закон) прецизирају се одредбе ЗПППА којима се уређује пореска контрола евидентирања промета од продаје роба и пружања услуга преко електронских фискалних уређаја.

Такође, у складу са изменама прописа који уређују порез на доходак грађана у делу који се односи на утврђивање и подношење пореских пријава за годишњи порез на доходак грађана, врши се измена у оквиру ЗПППА, којом се пореским обвезницима значајно олакшава попуњавање и подношење пријаве, смањују трошкови како обвезницима тако и пореској администрацији, омогућава се извршeње наплате у краћем року, а целокупни пословни процес подиже на значајно виши ниво ефикасности.

Са друге стране, прописује се кривична одговорност за лица која супротно прописима врше недозвољени промет опреме за фискализацију, односно недозвољени промет рачуноводствених и других софтвера, а који се могу искористити за избегавање евидентирања промета, односно избегавање плаћања пореза.

Поред наведеног, разлог за доношење састоји се и у томе што је поједине одредбе ЗПППА неопходно прецизирати, односно извршити правнотехничко усаглашавање, како би се примена ЗПППА реализовала са што мање тумачења и на тај начин допринело бржем спровођењу пореског поступка и ефикаснијем раду пореске администрације, као и већој доследности у његовој примени (примера ради, уређује се постављање браниоца по службеној дужности осумњиченом који није изабрао, односно обезбедио браниоца приликом саслушања због постојања основа сумње да је учинио пореско кривично дело за које је прописана казна затвора од осам година или тежа казна, такође, допуњује се члан 167. ЗПППА којим се прописује правни основ, односно законско овлашћење да министар, на предлог директора Пореске управе, ближе уреди поступак и начин обављања унутрашње контроле).

*- Разматране могућности да се проблеми реше и без доношења закона*

Имајући у виду да су предложена решења законска материја, нема могућности да се циљеви који се желе постићи реше без доношења закона.

*- Зашто је доношење закона најбољи начин за решавање проблема*

Уређивањем ове материје законом даје се допринос правној сигурности и обезбеђује транспарентност у вођењу пореске политике.

Наиме, закон је општи правни акт који се објављује и који ствара једнака права и обавезе за све субјекте који се нађу у истој пореско-правној ситуацији, чиме се постиже транспарентност у његовој примени.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

У члану 1. Предлога закона – у оквиру ЗПППА додаје се нови члан 16а којим се прописује да Пореска полиција у предистражном поступку, осумњиченом који није обезбедио браниоца, поставља браниоца по службеној дужности приликом саслушања због постојања основа сумње да је учинио пореско кривично дело за које је прописана казна затвора од осам година или тежа казна, у складу са закоником којим је уређен кривични поступак.

Наиме, одредбом члана 74. став 1. тачка 2) Законика о кривичном поступку („Службени гласник РС”, бр. 72/11... 62/21 – УС - у даљем тексту: ЗКП), прописано је да окривљени мора имати браниоца, између осталог, ако се поступак води због кривичног дела за које је прописана казна затвора од осам година или тежа казна – од првог саслушања, па до правноснажног окончања кривичног поступка. С тим у вези, потребно је усклађивање одредаба ЗПППА са предметном одредбом ЗКП.

У члану 2. Предлога закона – прописује се правни основ за подношење пореске пријаве за годишњи порез на доходак грађана искључиво у електронском облику. На овај начин се за обвезнике годишњег пореза на доходак грађана поједностављује порески поступак у оквиру утврђивања предметног пореза и врши неопходно усклађивање са одредбама закона који уређује порез на доходак грађана.

Наиме, увођење годишњег пореза на доходак грађана у режим самоопорезивања подразумева да физичко лице уместо досадашње пореске пријаве на основу које је порески орган доносио решење и утврђивао пореску обавезу, подноси пријаву у којој ће исказати исте податке, али ће на основу њих, а према прописаним правилима сам да обрачуна и плати пореску обавезу.

У циљу олакшавања уноса података у пореску пријаву и израчунавање пореске обавезе, Пореска управа ће унапред попунити пореску пријаву и исту доставити пореском обвезнику у електронском облику преко портала Пореске управе, са исказаним подацима о приходима које је физичко лице остварило од исплатилаца прихода за које су пореском органу поднете одговарајуће пореске пријаве.

На тај начин, порески обвезник ће након подношења пореске пријаве одмах знати износ пореза које је у обавези да плати у законом прописаном року, што доводи до убрзавања поступка утврђивања пореске обавезе, омогућавања уштеде временског оквира утврђивања пореске обавезе, елиминише употреба папирне форме образаца, и значајно умањује трошкове свим странама у поступку (трошкови папира, доношења решења и ковертирања, трошкови слања путем поште, трошкови администрирања пореског органа и др.).

Циљ је да се пореским обвезницима значајно олакша попуњавање и подношење пријаве, смање трошкови обвезницима и пореској администрацији, изврши наплата у краћем року, односно целокупни пословни процес подигне на значајно виши ниво ефикасности.

У члану 3. Предлога закона – у оквиру члана 77. ЗПППА брише се став 6. којим је прописано да Пореска управа неће донети решење о принудној наплати пореза ако је захтев за одлагање плаћања пореза из чл. 73, 74а, односно члана 74б ЗПППА поднет у року из члана 71. став 2. ЗПППА – док се не одлучи по том захтеву, чиме се поступак принудне наплате не би беспотребно одуговлачио.

Оваквим решењем порески обвезник не би био угрожен у својим правима у погледу последица одлагања, водећи рачуна да уколико се пореском обвезнику омогући одлагање плаћања по захтеву поднетом у року из члана 71. став 2. ЗПППА (у року од пет дана од дана издавања опомене) Пореска управа, сходно одредбама члана 79. ЗПППА прекида поступак принудне наплате.

У чл. 4, 5. и 6. Предлога закона – врши се допуна одредаба чл. 128, 131. и 133. ЗПППА тако што се прописује правни основ да се мера привремене забране обављања делатности у току пореске контроле учини ефикаснијом у ситуацијама када порески обвезник промет не региструје преко електронског фискалног уређаја за време одржавања манифестација, односно у оквиру тих манифестација (вашара, фестивала, изложби и других манифестација у склопу културних, музичких, спортских и других друштвених активности).

У члану 131. ЗПППА прописује се да се забрана вршења делатности пореском обвезнику коме су у току пореске контроле утврђене неправилности из става 1. овог члана, изриче у трајању од 15 дана уколико се у поступку контроле код пореског обвезника утврди неправилност први пут; у трајању од 90 дана уколико се у поступку контроле код пореског обвезника утврди неправилност други пут; односно у трајању од једне године уколико се у поступку контроле код пореског обвезника утврди ова неправилност трећи пут.

Ово из разлога једнообразног поступања надлежног пореског органа према свим пореским обвезницима у поступку пореске контроле и онемогућавања дискреционог одлучивања пореских инспектора о различитом трајању мере забране обављања делатности.

Такође, прописује се да се изузетно, забрана вршења делатности пореском обвезнику који делатност обавља на простору одржавања манифестација (вашара, фестивала, изложби и других манифестација у склопу културних, музичких, спортских и других друштвених активности) изриче за период трајања те манифестације.

У чл. 7. и 10. Предлога закона – допуњује се члан 167. ЗПППА тако што се уређује функција унутрашње контроле и обезбеђује правни основ, односно законско овлашћење да поступак и начин обављања унутрашње контроле, на предлог директора Пореске управе, ближе уреди министар.

У прелазним и завршним одредбама Закона прописује се да ће се наведени акт донети у року од годину дана од дана ступања на снагу овог закона.

У члану 8. Предлога закона – додају се нови чл. 175а и 175б ЗПППА којима се прописују посебна кривична дела у ЗПППА - недозвољен промет опреме за фискализацију и недозвољен промет рачуноводствених и других софтвера и кривична санкција казне затвора од једне до пет година, и то за лице које супротно прописима неовлашћено производи, прерађује, продаје или ко набавља ради продаје, држи или преноси или ко посредује у продаји или куповини или на други начин неовлашћено ставља у промет електронске уређаје, опрему и софтвер који нису евидентирани у регистру произвођача електронских фискалних уређаја, односно рачуноводствене и друге софтвере за избегавање евидентирања промета, односно избегавање плаћања пореза.

За наведено кривично дело одговорном лицу у правном лицу и предузетнику изриче се и мера безбедности забране вршења позива, делатности и дужности у трајању од једне до пет година, а електронски уређаји, опрема и софтвер, као и рачуноводствени и други софтвери који су премет овх кривичних дела, одузеће се.

У члану 9. Предлога закона – допуњује се члан 182а ЗПППА, тако што се додаје став 2. којим се прописује да уколико одговорно лице у пореском обвезнику – правном лицу из става 1. овог члана, у року од две године од дана правоснажности осуђујуће пресуде за прекршај из члана 177. ст. 1, 2, 3. и 5. ЗПППА учини исти прекршај, може се, уз новчану казну, изрећи и забрана одговорном лицу да врши одређене послове у трајању од шест месеци до три године.

У члану 11. Предлога закона - прописује се да Закон ступа на снагу осмог дана од дана објављивања у „Службеном гласнику Републике Србијеˮ.

IV. ФИНАНСИЈСКА СРЕДСТВА ПОТРЕБНА ЗА СПРОВОЂЕЊЕ ЗАКОНА

За спровођење овог закона није потребно обезбедити додатна средства у буџету Републике Србије.

V. АНАЛИЗА ЕФЕКАТА ЗАКОНА

1. Кључна питања за анализу постојећег стања и правилно дефинисање промене која се предлаже

1) Који показатељи се прате у области, који су разлози због којих се ови показатељи прате и које су њихове вредности? Да ли се у предметној области спроводи или се спроводио документ јавне политике или пропис? Представити резултате спровођења тог документа јавне политике или прописа и образложити због чега добијени резултати нису у складу са планираним вредностима.

Показатељи који се прате у области пореског поступка и пореске администрације, а који представљају успешност спроведених циљева, огледају се у основним функцијама надлежног пореског органа у наведеном поступку – утврђивање, наплата и контрола јавних прихода на које се примењују одредбе ЗПППА и многобројни подзаконски акти донети на основу тог прописа.

Опредељење Републике Србије да изгради модерну пореску администрацију која обезбеђује одрживе и предвидиве јавне финансије, произилази из потребе Републике Србије да унапреди функционисање постојеће Пореске управе која ће у свему моћи да одговори изазовима у економском окружењу, у делу прикупљања јавних прихода, а с друге стране да у свему подржи изградњу конкурентног и респектабилног пореског окружења, како за домаће тако и за стране инвеститоре.

Усвајање Програма трансформације Пореске управе за период 2021 – 2025. године представља наставак процеса реформе пореске администрације у Републици Србији који је започет пре више година усвајањем Програма трансформације Пореске управе за период 2015 - 2020. године.

Сврха Програма трансформације Пореске управе за период 2021 – 2025. године је да дефинише пут којим ће се доћи до остваривања коначног циља реформе Пореске управе, а то је стварање модерне и ефикасне институције која обезбеђује и има следећа својства:

1. Одрживе и предвидиве јавне финансије;

2. Пореска управа невидљива за пореског обвезника, а присутна и доступна на сваком месту, у сваком тренутку и пружа дигиталну услугу потпуно прилагођену пореском обвезнику;

3. Пореска управа интегрисана у природно, пословно окружење пореског обвезника.

Вредности наведених показатеља се огледају се у побољшању показатеља успешности надлежног пореског органа у основним функцијама у пореском поступку – утврђивање, наплата и контрола јавних прихода на које се примењују одредбе ЗПППА затим даљем спровођењу дигитализације и усаглашености одредаба ЗПППА са Законом о порезу на доходак грађана, Законом о фискализацији и Закоником о кривичном поступку.

1. Функционисање унутрашње контроле унутар Пореске управе

С тим у вези, да би се рад Пореске управе одвијао квалитетно и ефикасно морају постојати високи стандарди у домену идентификације и спречавања корупције и других видова несавесног поступања запослених, посебно, послова који су неспојиви са службеном дужношћу, али и висок интегритет пореских службеника.

Управо у овом сегменту Одељење за унутрашњу контролу има круцијалну улогу, посебно ако у обзир узмемо чињеницу да се пореске структуре често сматрају делом оних државних институција које су највише изложене ризицима од корупције.

Имајући у виду претходно речено, важећим одредбама ЗПППА не дефинише се правни положај Одељења за унутрашњу контролу у склопу надлежности и организације Пореске управе, а тренутно, Одељење за унутрашњу контролу свој рад заснива на процесном закону сходно одредби члана 160 став 1. тачка 11а ЗПППА, Закона о државним службеницима и Закона о општем управном поступку.

У том смислу, неопходно је изменити важећи ЗПППА и нормативно регулисати правни положај и овлашћења Одељења за унутрашњу контролу како би се направила добра основа за ефикасно поступање и успоставио правни основ за доношење Правилника о поступку, начину и облицима вршења унутрашње контроле.

1. Годишњи порез на доходак грађана

У 2022. години поднето је 35.537 пријава за годишњи порез на доходак грађана. По том основу донето је 35.537 решења, а просечно време потребно за њихово доношење износи 30 минута и очекује се смањење времена потребног за доношење ових решења имајући у виду да предложеним решењем, предметни порез биће утврђен тренутком подношења пореске пријаве.

Такође, у 2022. години, у периоду 01.01.-31.20.2022. године, укупно је наплаћено 14.579.599.000 динара годишњег пореза на доходак грађана.

1. Пореска контрола и кривичне санкције

У периоду од 05.05. до 10.10.2022. године на разним туристичким дестинацијама и културним манифестацијама извршено је укупно 316 контрола евидентирања промета. Због неевидентирања промета у 198 објеката изречене су мере привременог затварања објеката (62,66%), колико је поднето и обавештења о учињеном прекршају.

Пореска полиција је предузимала радње сходно прописаним надлежностима, које су окончане подношењем кривичних пријава и то:

• у 2020-ој години, 1.236 поступака окончано је подношењем кривичних пријава,

• у 2021-ој години, 1.268 поступака окончано је подношењем кривичних пријава,

• у периоду 01.01-14.11.2022. године, 935 поступака окончано је подношењем кривичних пријава.

2) Који су важећи прописи и документи јавних политика од значаја за промену која се предлаже и у чему се тај значај огледа?

Документи који су од значаја за предложене измене и допуне су ЗПППА и бројни подзаконски акти, као и наведени документи јавних политика, односно Програм трансформације Пореске управе за период 2021 – 2025. годинe.

У оквиру наведеног, по препорукама домаћих и међународних институција као што су Међународни монетарни фонд, Светска банка, ГИЗ и друге заинтересоване стране приступило се додатном поједностављењу и обједињавању пореске процедуре, бољем обучавању пореских службеника, као и побољшању оперативних активности на сузбијању сиве економије, што би последично требало да допринесе смањењу трошкова у испуњавању пореских обавеза (лакше и праведније услове за пословање) и побољшању наплате пореза (стабилност јавних финансија).

У оквиру Акционог плана Програма трансформације Пореске управе за период 2018 – 2023. године планирано је усвајање нове организационе структуре која подразумева консолидацију основних пословних функција на мање локација и диференцирање између наплате основних пореских прихода и администрирања споредних задужења, редизајн система за управљање људским ресурсима и израду плана задржавања квалитетних кадрова, као и унапређење система за управљање ризиком и функције пружања услуга пореским обвезницима.

Предвиђене су и активности везане за унапређење функције контроле и наплате, пореско – правних послова, као и за ефикасније управљање материјалним средствима и ИТ ресурсима.

3) Да ли су уочени проблеми у области и на кога се они односе? Представити узроке и последице проблема.

Пре свега уочена је неопходност усклађивања одредаба ЗПППА са одредбама других закона ради смањења недоумица у примени ових прописа и да би се на тај начин, између осталог, бржег спровођења пореског поступка и ефикаснијег рада пореске администрације

У области пореског поступка и пореске администрације, а у складу са препорукама у оквиру Програма трансформације Пореске управе за период 2021 – 2025. годинe, примећени су проблеми у оквиру поступка контроле евидентирања промета од продаје роба и пружања услуга преко електронских фискалних уређаја, пре свега код пореских обвезника који не региструју промет преко електронског фискалног уређаја за време одржавања манифестација, односно у оквиру тих манифестација (вашара, фестивала, изложби и других манифестација у склопу културних, музичких, спортских и других друштвених активности).

4) Која промена се предлаже? Да ли је промена заиста неопходна и у ком обиму?

У оквиру наведених законских решења уочене су потребе за укслађивањем одредаба ЗПППА са одредбама закона који уређује фискализацију (одредбе ЗПППА којима се уређује пореска контрола евидентирања промета од продаје роба и пружања услуга преко електронских фискалних уређаја), са одредбама законика који уређује кривични поступак (постављање браниоца по службеној дужности осумњиченом који није изабрао, односно обезбедио браниоца приликом саслушања због постојања основа сумње да је учинио пореско кривично дело за које је прописана казна затвора од осам година или тежа казна, прописује се кривична одговорност за лица која супротно прописима врше недозвољени промет опреме за фискализацију, односно недозвољени промет рачуноводствених и других софтвера, а која се могу искористити за избегавање евидентирања промета, односно избегавање плаћања пореза) као и са одредбама закона који уређује порез на доходак грађана (утврђивање и подношење пореских пријава за годишњи порез на доходак грађана, врши се измена у оквиру ЗПППА, којом се пореским обвезницима олакшава и поједностављује подношење предметне пореске пријаве искључиво електронским путем).

Законом се, између осталог, предлажу следеће измене:

* Одредбом члана 74. став 1. тачка 2) Законика о кривичном поступку прописано да окривљени мора имати браниоца, ако се поступак води због кривичног дела за које је прописана казна затвора од осам година или тежа казна – од првог саслушања, па до правноснажног окончања кривичног поступка.

Имајући у виду чињеницу да, одредбама ЗПППА, није уређено постављање браниоца по службеној дужности, као и чињеницу да Пореска полиција поступа у предистражним поступцима када постоје основи сумње да су извршена пореска кривична дела за која је прописана казна затвора од осам година или тежа казна, то не постоји могућност да се спроведе доказна радња – саслушање осумњичених у ситуацији када осумњичени није обезбедио сам браниоца, предлаже се постављање браниоца по службеној дужности.

- Основна сврха увођења самоопорезивања код годишњег пореза на доходак грађана је да се одређене активности Пореске управе аутоматизују, чиме би престала потреба да порески инспектори доносе решења по поднетим пореским пријавама, а самим тим би и престала потреба за сувишним администрирањем пореског органа у смислу уноса и обраде пореских пријава, доношења решења и тиме се стварају услови за преусмеравање запослених за обављање других радних задатака и активности.

Предност самоопорезивања се огледа у поједностављењу поступка, смањењу трошкова физичком лицу као обвезнику, али и Пореској управи у циљу администрирања и утврђивања пореза, односно оптимизацији пословног процеса утврђивања годишњег пореза на доходак грађана.

Увођење годишњег пореза на доходак грађана у режим самоопорезивања подразумева да физичко лице уместо досадашње пореске пријаве на основу које је порески орган доносио решење и утврђивао пореску обавезу, подноси пријаву у којој ће исказати исте податке, али ће на основу њих, а према прописаним правилима сам да обрачуна и плати пореску обавезу.

На тај начин, порески обвезник ће након подношења пореске пријаве одмах знати износ пореза које је у обавези да плати у законом прописаном року, убрзава се поступак утврђивања пореске обавезе, омогућава се уштеда временског оквира утврђивања пореске обавезе, елиминише употреба папирне форме образаца, као и значајно умањење трошкова свим странама у поступку (трошкови папира, доношења решења и ковертирања, трошкови слања путем поште, трошкови администрирања пореског органа и др.).

Циљ је да се пореским обвезницима значајно олакша попуњавање и подношење пријаве, смање трошкови обвезницима и пореској администрацији, изврши наплата у краћем року, односно целокупни пословни процес подигне на значајно виши ниво ефикасности.

* у оквиру члана 77. ЗПППА брише се став 6. којим је прописано да Пореска управа неће донети решење о принудној наплати пореза ако је захтев за одлагање плаћања пореза из чл. 73, 74а, односно члана 74б ЗПППА поднет у року из члана 71. став 2. ЗПППА

Полазећи од анализе примене предметне норме од стране пореских обвезника, односно могућности да се поднесе захтев за одлагање плаћања пореског дуга у року од пет дана од дана пријема опомене, односно одлагања принудне наплате, дошло се до закључка да се иста норма од стране пореских обвезника користи у циљу злоупотребе права, с обзиром да се исти захтеви подносе а да сам порески обвезник зна да нема адекватно средство обезбеђења или се иста чињеница утврди током поступка за одлагање (а што временски траје дуже од месец дана имајући у виду време потребно за уписе залоге или хипотеке, па и само издавање банкарских гаранција од стане банака), што са друге стране доводи до смањења ефективне наплате и стабилности у наплати јавних прихода.

* Изменама чл. 128, 131. и 133. ЗПППА, створио би се правни основ, да се мера привремене забране обављања делатности у току пореске контроле из члана 131. ЗПППА учини ефикаснијом у ситуацији када порески обвезник промет од продаје роба и пружања услуга не региструје преко електронског фискалног уређаја за време одржавања традиционалних манифестација.

На овај начин би мера привремене забране обављања делатности била ефикасно спроведена одмах у време трајања традиционалне манифестације. Наиме, порески обвезник има право да поднесе примедбе у року од два дана од дана пријема записника о пореској контроли у складу са одредбом члана 128. став 6. ЗПППА, а често се дешава да се примедбе на записник достављају путем поште, тако да се прописани рок од два дана од дана пријема записника у ствари продужи, па се с тим у вези продужи рок за доношење решења којим порески инспектор изриче пореском обвезнику забрану вршења делатности за пословне просторије у којима су утврђене неправилности, након одржавања традиционалних манифестација, чиме се поменуто решење обесмишљава.

5) На које циљне групе ће утицати предложена промена? Утврдити и представити циљне групе на које ће промена имати непосредан односно посредан утицај.

Пре свега, измене предложене Законом утицаће на обвезнике годишњег пореза на доходак грађана и на поједностављење поступка подношења пореске пријаве тог пореског облика.

Наиме, циљ предложене измене је да се пореским обвезницима значајно олакша попуњавање и подношење пријаве, смање трошкови пореским обвезницима и пореској администрацији, изврши наплата у краћем року, односно целокупни пословни процес подигне на значајно виши ниво ефикасности.

Са друге стране циљне групе су и порески обвезници који нису обезбедили браниоца, приликом саслушања због постојања основа сумње да су учинили пореско кривично дело за које је прописана казна затвора од осам година или тежа казна, како би се поједноставио и убрзао предистражни поступак који се води против њих.

Предложене измене утицаће и на поступање пореских обвезника који обављају делатност на простору одржавања манифестација, као и на пореске обвезнике који врше кривична дела недозвољен промет опреме за фискализацију и недозвољен промет рачуноводствених и других софтвера.

6) Да ли постоје важећи документи јавних политика којима би се могла остварити жељена промена и о којим документима се ради?

Не постоје важећи документи јавних политика којим би се могла остварити промена предложена овим законом, односно Програм трансформације Пореске управе за период 2021 – 2025. године, предвиђа измене пореских прописа како би се оствариле мере предложене тим програмом.

7) Да ли је промену могуће остварити применом важећих прописа?

Имајући у виду да су предложена решења нормативна материја, нема могућности да се циљеви који се желе постићи реше без доношења закона.

Уређивањем ове материје законом даје се допринос правној сигурности и обезбеђује транспарентност у вођењу пореске политике. Наиме, закон је општи правни акт који ствара једнака права и обавезе за све субјекте који се нађу у истој пореско-правној ситуацији, чиме се постиже транспарентност у његовој примени.

8) Квантитативно (нумерички, статистички) представити очекиване трендове у предметној области, уколико се одустане од интервенције (status quo).

Будући да се овим законом уређују порески поступак и пореска администрација, како би се у процесном смислу допринело остваривању мера фискалне политике које се уређују материјалним пореским прописима, обрачун ефеката на бази измена и допуна овог закона није могуће прецизно исказати у апсолутном износу, због чега он није дат у овим износима.

Постоји неколико кључних ефеката предложених промена у смислу јачања правне сигурности успостављањем јасних правила и прецизирањем појмова и поступака који осигуравају једнообразност у поступању Пореске управе чиме се унапређују услови пословања пореских обвезника обезбеђујући извесност последица одређене порескоправне ситуације, на који начин се отклања неизвесност која се јавља као последица неусаглашености у укупном правном оквиру за пословање.

9) Какво је искуство у остваривању оваквих промена у поређењу са искуством других држава, односно локалних самоуправа (ако је реч о јавној политици или акту локалне самоуправе)?

Као што је речено, одређене промене врше се по препорукама домаћих и међународних институција као што су Међународни монетарни фонд, Светска банка, ГИЗ и друге заинтересоване стране.

Примера ради, сврха увођења самоопорезивања годишњег пореза на доходак грађана је да се одређене активности Пореске управе аутоматизују, чиме би престала потреба да порески инспектори доносе решења по поднетим пореским пријавама, а самим тим би и престала потреба за сувишним администрирањем пореског органа у смислу уноса и обраде пореских пријава, доношења решења и тиме се стварају услови за преусмеравање запослених за обављање других радних задатака и активности.

2. Кључна питања за утврђивање циљева

1) Због чега је неопходно постићи жељену промену на нивоу друштва? (одговором на ово питање дефинише се општи циљ).

Имајући у виду да се предложене измене и допуне тичу поступања надлежних пореских органа и свих странака у пореском поступку, неопходно је проблем решити на једнак начин на нивоу друштва, чиме се обезбеђује правна сигурност и транспарентност у вођењу пореске политике.

2) Шта се предметном променом жели постићи? (одговором на ово питање дефинишу се посебни циљеви, чије постизање треба да доводе до остварења општег циља. У односу на посебне циљеве, формулишу се мере за њихово постизање).

Уређивањем предметне материје Законом даје се допринос правној сигурности и обезбеђује транспарентност у вођењу пореске политике. Наиме, закон је општи правни акт који се објављује и који ствара једнака права и обавезе за све субјекте који се нађу у истој пореско-правној ситуацији, чиме се постиже транспарентност у његовој примени.

С тим у вези, увођење годишњег пореза на доходак грађана у режим самоопорезивања подразумева да се пореским обвезницима значајно олакша попуњавање и подношење пријаве, смање трошкови обвезницима и пореској администрацији, изврши наплата у краћем року, односно целокупни пословни процес подигне на значајно виши ниво ефикасности.

Такође, као важан циљ доношења Закона представља и усклађивање ЗПППА са одредбама закона који уређује фискализацију и одредбама законика који уређује кривични поступак.

3) Да ли су општи и посебни циљеви усклађени са важећим документима јавних политика и постојећим правним оквиром, а пре свега са приоритетним циљевима Владе?

Документи који су од значаја за предложене измене и допуне су ЗПППА и бројни подзаконски акти, као и наведени документи јавних политика, односно Програм трансформације Пореске управе за период 2021 – 2025. годинe.

4) На основу којих показатеља учинка ће бити могуће утврдити да ли је дошло до остваривања општих, односно посебних циљева?

Имајући у виду циљ Закона, општи показатељ успешности требало би да представља побољшање показатеља успешности надлежног пореског органа у основним функцијама у пореском поступку – утврђивање, наплата и контрола јавних прихода на које се примењују одредбе ЗПППА, затим даљем спровођењу дигитализације и усаглашености одредаба ЗПППА са Законом о порезу на доходак грађана, Законом о фискализацији и Закоником о кривичном поступку.

Посебан циљ показатеља учинка јесте уредно измиривање пореских обавеза од стране пореских обвезника.

С тим у вези, у 2022. години поднето је 35.537 пријава за годишњи порез на доходак грађана. По том основу донето је 35.537 решења, а просечно време потребно за њихово доношење износи 30 минута и очекује се смањење времена потребног за доношење ових решења имајући у виду да предложеним решењем, предметни порез биће утврђен тренутком подношења пореске пријаве.

Такође, у 2022. години, у периоду 01.01.-31.20.2022. године, укупно је наплаћено 14.579.599.000 динара годишњег пореза на доходак грађана.

Са друге стране, у периоду од 05.05. до 10.10.2022. године на разним туристичким дестинацијама и културним манифестацијама извршено је укупно 316 контрола евидентирања промета. Због неевидентирања промета у 198 објеката изречене су мере привременог затварања објеката (62,66%), колико је поднето и обавештења о учињеном прекршају.

Наведеним изменама очекује се у наредном периоду, поједностављење поступка утврђивања годишњег пореза на доходак грађана, као и повећање ефикасности пореске контроле на разним манифестацијама на годишњем нивоу.

3. Кључна питања за идентификовање опција јавних политика

1) Које релевантне опције (алтернативне мере, односно групе мера) за остварење циља су узете у разматрање? Да ли је разматрана „status quo” опција?

Не постоје алтернативне мере за остварење циља имајући у виду да су предложена решења нормативна материја тако да нема могућности да се циљеви који се желе постићи реше без доношења закона.

Са друге стране, „Status quo” опција није разматрана, водећи рачуна да је неопходно усклађивање ЗПППА са Законом о фискализацији и Закоником о кривичном поступку, као и да би недоношењем Закона постојала могућност смањења наплате пореза.

2) Да ли су, поред регулаторних мера, идентификоване и друге опције за постизање жељене промене и анализирани њихови потенцијални ефекти?

Измена регулаторног оквира је основни услов који је потребно да буде испуњен како би се омогућило стварање адекватне подршке за постизање жељених циљева.

Не постоје друге опције за постизање жељене промене, имајући у виду да је неопходна измена регулаторног оквира, с обзиром да су предложена решења нормативна материја.

3) Да ли су, поред рестриктивних мера (забране, ограничења, санкције и слично) испитане и подстицајне мере за постизање посебног циља?

Предложене рестриктивне мере (увођење нових кривичних санкција - кривична одговорност за лица која супротно прописима врше недозвољени промет опреме за фискализацију, односно недозвољени промет рачуноводствених и других софтвера, а који се могу искористити за избегавање евидентирања промета, односно избегавање плаћања пореза), неопходне су како би подстакле пореске обвезнике да уредно измирују своје пореске обавезе, односно да поштују законске норме, као и да сносе одговорност у случају противправног чињења, односно нечињења.

4) Да ли су у оквиру разматраних опција идентификоване институционално

управљачко организационе мере које је неопходно спровести да би се постигли посебни циљеви?

Предложеним изменама не уводе се организационе, управљачке и институционалне промене у оквиру надлежног пореског органа.

5) Да ли се промена може постићи кроз спровођење информативно-едукативних мера?

Информисање пореских обвезника и пореских инспектора представљају важне мере које је потребно предузети ради остваривања оптималних резултата Закона, али се конкретна промена не може постићи само кроз спровођење информативно-едукативних мера.

6) Да ли циљне групе и друге заинтересоване стране из цивилног и приватног сектора могу да буду укључене у процес спровођења јавне политике, односно прописа или се проблем може решити искључиво интервенцијом јавног сектора?

Заинтересоване стране - домаће и међународне институције и друге заинтересоване стране указале су на потребу увођења самоопорезивања годишњег пореза на доходак грађана.

У том смислу, предност самоопорезивања се огледа у поједностављењу поступка, смањењу трошкова физичком лицу као обвезнику, али и Пореској управи у погледу администирирања и утврђивања пореза, односно оптимизацији пословног процеса утврђивања годишњег пореза на доходак грађана.

Са друге стране, надлежни порески органи, указали су, пре свега, на проблеме у наплати дугованог пореза, као и на потребу усклађивања ЗПППА са другим пореским и процесним законима.

С тим у вези, а имајући у виду да су предложена решења нормативна материја, нема могућности да се циљеви који се желе постићи реше без доношења закона, односно без интервенције надлежног пореског органа.

7) Да ли постоје расположиви, односно потенцијални ресурси за спровођење идентификованих опција?

Надлежни порески органи имају капацитет за спровођење изабраних опција.

8) Која опција је изабрана за спровођење и на основу чега је процењено да ће се том опцијом постићи жељена промена и остварење утврђених циљева?

Предложена законска решења представљају оптималан начин решавања постојећих проблема и омогућавају усклађеност правног поретка у Републици Србији, даљу дигитализацију пореског поступка и свеукупно бољу наплату пореза.

4. Кључна питања за анализу финансијских ефеката

1) Какве ће ефекте изабранa опцијa имати на јавне приходе и расходе у средњем и дугом року?

Као што смо већ рекли, а имајући у виду циљ општи Закона који представља усклађивање одредаба ЗПППА са Законом о фискализацији и Закоником о кривичном поступку, спровођење дигитализације, као и побољшање наплате пореза – прописано решење може имати позитивне ефекте на јавне приходе у дужем року.

Указујемо да је чланом 74 став 1 тачка 2) Законика о кривичном поступку („Службени гласник РС“, бр. 72/11... 62/21 - у даљем тексту ЗКП), прописано да окривљени мора имати браниоца, ако се поступак води због кривичног дела за које је прописана казна затвора од осам година или тежа казна – од првог саслушања, па до правноснажног окончања кривичног поступка, односно да Пореска полиција има законску обавезу примене овог члана при вршењу својих овлашћења – извођења доказне радње саслушања осумњиченог.

Сходно наведеном, није могуће пројектовати финансијске ефекте спровођења ове радње у предистражном поступку, односно евентуални износ прихода тј. избегнутог пореза. С тим у вези, није могуће ни предвидети тачан број поступака у којима ће Пореска управа ангажовати браниоца по службеној дужности, с обзиром на то да окривљени има право да и сам ангажује браниоца.

Уколико се питање финансијских ефеката односи на трошкове ангажовања браниоца по службеној дужности које би сносила Пореска управа, пројектовани су трошкови ангажовања браниоца по службеној дужности од стране Пореске управе, у износу од око 10.000.000,00 динара, на годишњем нивоу.

2) Да ли је финансијске ресурсе за спровођење изабране опције потребно обезбедити у буџету, или из других извора финансирања и којих?

За спровођење Закона није потребно обезбедити средства у буџету Републике Србије.

3) Како ће спровођење изабране опције утицати на међународне финансијске обавезе?

/

4) Колики су процењени трошкови увођења промена који проистичу из спровођења изабране опције (оснивање нових институција, реструктурирање постојећих институција и обука државних службеника) исказани у категоријама капиталних трошкова, текућих трошкова и зарада?

/

5) Да ли је могуће финансирати расходе изабране опције кроз редистрибуцију постојећих средстава?

/

6) Какви ће бити ефекти спровођења изабране опције на расходе других институција?

/

5. Кључна питања за анализу економских ефеката

1) Које трошкове и користи (материјалне и нематеријалне) ће изабрана опција проузроковати привреди, појединој грани, односно одређеној категорији привредних субјеката?

Предметни закон не би требало да створи трошкове пореским обвезницима, напротив, увођењем годишњег пореза на доходак грађана у режим самоопорезивања смањиће се и трошкови обвезника годишњег пореза на доходак грађана.

У циљу олакшавања уноса података у пореску пријаву и израчунавање пореске обавезе, Пореска управа ће унапред попунити пореску пријаву и исту доставити пореском обвезнику у електронском облику преко портала Пореске управе, са исказаним подацима о приходима које је физичко лице остварило од исплатилаца прихода за које су пореском органу поднете одговарајуће пореске пријаве.

На тај начин, порески обвезник ће након подношења пореске пријаве одмах знати износ пореза који је у обавези да плати у законом прописаном року, убрзава се поступак утврђивања пореске обавезе, омогућава се уштеда временског оквира утврђивања пореске обавезе, елиминише употреба папирне форме образаца, значајно се умањују трошкови свим странама у поступку (трошкови папира, доношења решења и ковертирања, трошкови слања путем поште, трошкови администрирања пореског органа и др.).

Циљ је да се пореским обвезницима значајно олакша попуњавање и подношење пријаве, смање трошкови обвезницима и пореској администрацији, изврши наплата у краћем року, односно целокупни пословни процес подигне на значајно виши ниво ефикасности.

Да ли изабрана опција утиче на конкурентност привредних субјеката на домаћем и иностраном тржишту (укључујући и ефекте на конкурентност цена) и на који начин?

Изабрана опција не утиче на конкурентност привредних субјеката на домаћем и иностраном тржишту.

3) Да ли изабране опције утичу на услове конкуренције и на који начин?

Изабране опције не утичу на услове конкуренције.

4) Да ли изабрана опција утиче на трансфер технологије и/или примену техничко-технолошких, организационих и пословних иновација и на који начин?

/

5) Да ли изабрана опција утиче на друштвено богатство и његову расподелу и на који начин?

/

6) Какве ће ефекте изабрана опција имати на квалитет и статус радне снаге (права, обавезе и одговорности), као и права, обавезе и одговорности послодаваца?

Као што смо већ рекли, општи Закона представља усклађивање одредаба ЗПППА са Законом о фискализацији и Закоником о кривичном поступку, спровођење дигитализације, као и побољшање наплате пореза

Ефекти на радну снагу се огледају у томе што ће боља наплата пореза позитивно утицати и на одржавање запослености, као и на бољи положај радне снаге.

6. Кључна питања за анализу управљачких ефеката

1) Да ли се изабраном опцијом уводе организационе, управљачке или институционалне промене и које су то промене?

Изабраним опцијом се не уводе организационе, управљачке и институционалне промене.

2) Да ли постојећа јавна управа има капацитет за спровођење изабране опције (укључујући и квалитет и квантитет расположивих капацитета) и да ли је потребно предузети одређене мере за побољшање тих капацитета?

Постојећа јавна управа има капацитет за усклађивање одредаба ЗПППА са Законом о фискализацији, Закоником о кривичном поступку, спровођење дигитализације као и за спровођење изабраног модела побољшања наплате пореза, с тим што ће се у наредном периоду у складу са Програмом трансформације Пореске управе за период 2021 – 2025. године извршити додатно побољшање тих капацитета.

Да ли је за реализацију изабране опције било потребно извршити реструктурирање постојећег државног органа, односно другог субјекта јавног сектора (нпр. проширење, укидање, промене функција/хијерархије, унапређење техничких и људских капацитета и сл.) и у којем временском периоду је то потребно спровести?

За реализацију изабраног модела није потребно извршити реструктурирање постојећег државног органа нити било ког другог субјекта.

С тим у вези, у циљу олакшавања подношења пореске пријаве за годишњи порез на доходак грађана, Пореска управа ће, физичком лицу, доставити унапред попуњену пореску пријаву коју ће то лице моћи да измени/допуни и поднесе у електронском облику. Са аспекта физичког лица, и у садашњем систему (тренутно важећем у коме се годишњи порез на доходак грађана утврђује решењем) физичко лице има обавезу подношења пореске пријаве ППДГ-2Р у коју физичко лице има обавезу да унесе податке о оствареним приходима који се опорезују годишњим порезом на доходак грађана.

Подаци о оствареним приходима (и код утврђивања пореске обавезе решењем и у случају увођења самоопорезивања) су доступни физичком лицу из решења пореског органа за приходе који се утврђују решењем пореског органа (нпр. решење о паушалном приходу), из поднетих пријава ПП ОПО за приходе који се порез утврђује самоопорезивањем (порески обвезник сам подноси пријаву и исказује остварени приход), из потврда о плаћеним порезима и доприносима по одбитку од послодаваца (образац ППП ПО) за приходе који се опорезују по одбитку (а послодавац је у обавези да наведену потврду изда примаоцу прихода до 31. јануара текуће године за остварени приход у претходној години).

Према наведеном, нису потребне организационе промене Пореске управе у случају увођења самоопорезивања, као и да Пореска управа поседује капацитете за примену наведеног предлога.

3) Да ли је изабрана опција у сагласности са важећим прописима, међународним споразумима и усвојеним документима јавних политика?

Предложене измене су у сагласности са важећим прописима.

4) Да ли изабрана опција утиче на владавину права и безбедност? Да ли изабрана опција утиче на одговорност и транспарентност рада јавне управе и на који начин?

Уређивањем ове материје законом даје се допринос правној сигурности и обезбеђује транспарентност у вођењу пореске политике. Наиме, закон је општи правни акт који се објављује и који ствара једнака права и обавезе за све субјекте који се нађу у истој пореско-правној ситуацији, чиме се постиже транспарентност у његовој примени.

5) Које додатне мере треба спровести и колико времена ће бити потребно да се спроведе изабрана опција и обезбеди њено касније доследно спровођење, односно њена одрживост?

У наредном периоду, надлежни порески орган ће обезбедити детаљнију анализу ризика како би се идентификовала одступања и сумњиво понашање пореских обвезника у погледу плаћања, чиме ће се обезбедити да стручно знање и искуство смање оперативни ризик у поступку редовне и принудне наплате пореза.

7. Кључна питања за анализу ризика

1) Да ли је за спровођење изабране опције обезбеђена подршка свих кључних заинтересованих страна и циљних група? Да ли је спровођење изабране опције приоритет за доносиоце одлука у наредном периоду (Народну скупштину, Владу, државне органе и слично)?

Имајући у виду предложене законске измене, као и њихов значај, обезбеђена је подршка свих заинтересованих страна.

Спровођење изабране опције у вези са бољом наплатом пореза, као и усклађивањем ЗПППА са Законом о порезу на доходак грађана, Законом о фискализацији и Закоником о кривичном поступку представља приоритет за доносиоце одлука у наредном периоду.

2) Да ли су обезбеђена финансијска средства за спровођење изабране опције? Да ли је за спровођење изабране опције обезбеђено довољно времена за спровођење поступка јавне набавке уколико је она потребна?

/

3) Да ли постоји још неки ризик за спровођење изабране опције?

/

Информације о спроведеним консултацијама:

С обзиром на то, да су предложене измене неопходне у погледу примене ЗПППА и подзаконских аката који уређују порески поступак, извршене су консултације са Пореском управом, као релевантним органом државне управе од које је добијено позитивно мишљење.

Приликом израде овог законског решења усвојене су иницијативе за изменом појединих одредаба закона, како од стране пореских обвезника, тако и бројних државних органа и других организација.

Закон је у поступку припреме достављен надлежним органима на мишљење.

Такође, приликом процедуре усвајања овог закона, Нацрт закона о изменама и допунама Закона о пореском поступку и пореској администрацији објављен је на интернет страни Министарства финансија, како би сва заинтересована лица могла да доставе примедбе и сугестије.

Одредбама члана 41. став 3. Закона о планском систему Републике Србије („Службени гласник РС”, број 30/18) прописано је да се на органе државне управе сходно примењује члан 37. тог закона у погледу контроле спровођења анализе ефеката прописа пре њиховог усвајања од стране Владе, за све законе и друге прописе којима се битно мења начин остваривања права, обавеза и правних интереса физичких и правних лица.

Указујемо да током поступка доношења, Закон због свог садржаја, односно природе предложених измена и допуна, није био предмет других консултација у складу са чланом 44. став 2. Уредбе о методологији управљања јавним политикама, анализи ефеката јавних политика и прописа и садржају појединачних докумената јавних политика („Службени гласник РС”, број 8/19).